Vermoorde vrou se kleinseun agter tralies | Maroela Media
Susanna Kilmister (Foto: Verskaf)
Die kleinseun van Susanna Kilmister, die vrou van Mpumalanga wie se bebloede liggaam Maandagoggend op 'n kleinhoewe in die omgewing van Mbombela aangetref is, staan nou tereg op haar moord.
Die 25-jarige Jay Peters het Woensdag in die landdroshof in Mbomela verskyn op aanklag van moord, opsetlike saakbeskadiging en regsverydeling.
Monica Nyuswa, woordvoerder van die Nasionale Vervolgingsgesag (NVG), sê Peters en Kilmister (68) het Maandag na bewering 'n hewige argument gehad. Dit is glo na aanleiding van dié argument dat Kilmister aangerand en dood is.
Peters, wat saam met sy ouma op die kleinhoewe gewoon het, is dieselfde dag nog op die toneel in hegtenis geneem.
Susanna Kilmister en haar kleinseun Jay Peters. (Foto: Facebook)
Albert Gryvenstein van die organisasie Bossies Community Justice het vroeër aan Maroela Media gesê hy is Maandag in die vroeë oggendure na Kilmister se huis in Cromdale ontbied.
"Ek is na die toneel om te kyk of daar 'n aanval of inbraak was. Toe ek by die voordeur inkom kon ek by haar [Kilmister se] slaapkamer in sien. Ek kon van die manier waarop sy gelê het sien iets is nie pluis en het die nooddienste en polisie ontbied."
Die saak teen Peters is vanoggend tot volgende Donderdag uitgestel. Hy sal na verwagting dan aansoek om borgtog doen.